Kalinturang Bangag

Makusog an uran ngonyan, naglalagatak sa bubungan,
enterong bakante an tinampo, maski ngani eskinita,
nangunguyapot an lipot sa paros nin kaomagahon;
haranihon na an pasko, signal sa panahon nin pagbabago.
Alagad, tadaw ta uya baya ako sa tahaw kan tinampo?
Naglalakaw sa nag-aasuos na paros nin panahon,
madiklom na sa sirangan apisar alas nuwebe pa sana;
bihira na man mag-agi an awto, an drayber man gayod
lipot na sa kakakayod, o baya hinugakan na sa pagbiyahe.
Ta hilnga, madulumon nang maray, dikit na sana an liwanag,
pero, tadaw ta uya na ako sa halawig na dalan, naglalakaw nin solo?

Hay, salamat ta naabot ko man giraray an langag ko:
Karalat an mga gamit, sa dapog mayo pang aso.
Haen na daw an mga kairibahan ko?
Nagluwas gayod o naghahanap nin maluluto.
Magianon na an termo, lipot na man an tubig kaito.
Nagtanaw ako sa bintana, naghanap nin katino,
tanganing sa pagngisi, makahagad lamang kaipo.
Hoy, sabi ko sa kataid harong kong kargadero:
Hagad man nin mainit na tubig dyan sa termo mo.
Alagad, nagsabi siya, aw hadaw napaano?
Kaito tampalasan ka bagang ka-amigo.

Dae ko na tinunguhan ta hidali su dulok sabay tao
kan termo niyang luma na kolor baga abo.
Dae ko na sinambit kun ano pa man idtong nahiling ko,
Ta baya nagbalik ako saiya, amin ko.
Grabe an init sa hawak an pinagmamate ko;
sudok sa tahaw nin daghan, makulog pati an payo ko.
Dae ko boot ipaaram sa amigo ko kaidtong gayo, 
tibaad otro maanggot, iwalat, bawion an mainit tubig sa baso ko.
Naglakaw na siyang nakangisi, naghuhuyom, kaito bakong gayo.
Malumoy na gayod sa daghan ta natabangan na ako.
Alagad, uya pa giraray ako, dae ko nasasabutan
kun paano bubulungon an bangag na kalintura ko.

Mga rawitdawit